text: 666 kr. budt for udrangeret landshold
  25 juni 2010 kl. 12.38
  666 kr. er budt på et "udrangeret og i særdeleshed udspilet landshold". Det er 47-årig Jens Pedersen fra Sdr. Omme, som har sat det danske fodboldhold til salg i Den Blå Avis.
  - Det er selvfølgelig skuffelsen. Forventningerne var nok skruet for langt op, siger han i eftermiddag til TV SYD.
  
  Fodboldfortid i Hovedgård og Horsens
  Derfor fandt han på at indrykke en annonce i Den Blå Avis. 
  - Det er gratis. Ellers havde jeg nok ikke gjort det, forklarer han til TV SYD. 
  Jens Pedersen er tilflytter til Sdr. Omme. Han har selv spillet meget fodbold - bl.a. i Hovedgård og SAK Horsens. 
  - Men nu har jeg nok fået for meget vom, griner han.
  
  Budt op med en krone
  Det første bud var på 100 kr. Siden er det stedet til 666 kr. - og mens Jens Pedersen snakker med TV SYD, stiger buddet til 667 kr. 
  - Der er også nogle, som byder alene på Niklas Bendtner, Daniel Agger eller Simon Kjær. Men det går jo ikke. Uden de tre har resten jo ingen værdi, siger han.
  - Der har også været nogle, som spørger, om vi kan tage det franske hold med i købet? Eller om de kan save brænde, for så kunne det være interessant.
  
  Andre har fået samme ide
  Også andre har fået samme ide. F.eks. med en annonce med ordlyden: Landshold, kan afhente i Kastrup lufthavn fredag/lørdag. Der må påregnes en del arbejde før det er brugbart igen .
  I boksen til højre er der link til annoncerne.
  Jens Pedersens annonce - Jens Pedersen, Sdr. Omme har sat fodboldlandsholdet til salg. 
  Landshold kan afhentes... - Annonce fra Den Blå Avis
  